Jens Joel (S), 2013-11-22:
Tak for det.
Helt grundlæggende støtter vi op om det her forslag, fordi vi jo ved, at der er rigtig mange både værdifulde, men også problematiske stoffer i noget af det elektronikaffald, som omgiver os i hverdagen.
Det kan både være de sundheds- og miljøskadelige stoffer, som man putter ind i fjernsynet for at undgå, at det spontant bryder i brand, og det kan være nogle af de sjældne jordarter, som vi har alt for få af, og som vi derfor kan få noget ud af, hvis vi kan finde ud af at skille tingene ad igen.
Derfor giver det god mening at gøre mere for at indsamle elektronikaffaldet.
Jeg er sådan set enig med Venstres ordfører i, at sådan nogle ting giver det jo ekstra god mening at gøre på en måde, så man ikke er fuldstændig ved siden af skiven i forhold til de andre lande omkring os.
Derfor er det sådan set også fint, at det er EU, der har taget fat på det her område, og at det lovforslag, vi i dag behandler, handler om at få omsat i dansk lov elementer af det nye reviderede WEEE-direktiv, som det hedder.
Det spiller fint sammen med regeringens ressourcestrategi og med vores ambition om at have mindre affald og få genanvendt meget mere, og der er jo også særlige målsætninger for det elektroniske og elektriske affald.
Samtidig med at vi gerne vil de her ting, handler den næste store klump i det her forslag i virkeligheden om at gøre det lidt lettere for producenterne.
Altså, der skal være nogle administrative ting, som ikke er helt så besværlige, som de er i dag.
En af de ting, vi er stødt på, er, at det kan være vanskeligt for udenlandske producenter at leve op til producentansvaret, for hvis de ikke er etableret i Danmark, bliver ansvaret for at håndtere de her ting i virkeligheden spredt på en række forretninger, og det kan være ret uhensigtsmæssigt, at man som enkeltdistributør af et eller andet eller salgssted også ligesom skal etablere sig og leve op til de forpligtelser, som ligger i producentansvaret.
Og der ligger der jo muligheden for at bemyndige en enkeltperson til ligesom at håndtere den opgave.
Det sikrer også, at man kun skal betale én gang for sin affaldshåndtering, om jeg så må sige, altså det, at hvis man importerer noget til Danmark og på den måde betaler for, at det også bliver affaldshåndteret her, så skal man, hvis det så bliver sendt ud af landet igen, selvfølgelig have muligheden for at blive kompenseret og få pengene tilbage igen.
Og der er der jo også et element i det her, der handler om informationsudveksling, sådan at man sikrer sig, at det ikke er Danmark, som løber ud af en vej, som slet ikke har noget gøre med de andre medlemslande, og at vi i øvrigt sikrer, at de værdier og de problematiske stoffer, der er i affaldet fra andre lande, også bliver håndteret ordentligt.
Så vi skal blive bedre til at indsamle og genanvende.
Det kræver noget uddannelse for de folk, der skal håndtere det.
Der har man i det her lovforslag skabt en mulighed for at finansiere den uddannelse, for den er man sådan set enig om, men det skal også være sådan, at vi får nogle penge i kassen til at lave uddannelsen for.
Men vi har jo også sagt, at det ikke skal være en pengemaskine, og derfor handler det om, at de penge, som uddannelsen koster, er dem, man skal kunne pålægges som salgssted og importør, og det er relativt overkommeligt med en årlig virksomhedsomkostning på omkring 300 kr. for det her uddannelsesbevis.
Så det skulle nok kunne gå.
Vi ser et stort potentiale i forslaget og ser frem til udvalgsbehandlingen.
Der vil være både økonomiske gevinster for virksomhederne og store miljømæssige gevinster i det her, og derfor er vi selvfølgelig bag det.